**Fejér vármegyei sakkcsapat diákolimpia versenykiírása**

**(I-II, III-IV, V-VI. korcsoport; fiú-, lánycsapat)**

**2023/2024. tanév**

1. A verseny célja: a **megyei csapatbajnoki cím** eldöntése a fent megadott korcsoportokban. A győztes csapatok jogot szereznek az **országos döntőn** való részvételre.
2. A verseny rendezője: Fejér Megyei Sakkszövetség
3. A verseny helyszíne: **István Király Általános Iskola**

**Székesfehérvár, Kelemen B. u. 30/A.**

1. A verseny kezdési ideje: **2024. március 2.** (szombat) 9:00 óra. Regisztráció 8:15-8:45-ig.

5. A verseny résztvevői: A Magyar Diáksport Szövetség országos diákolimpiai versenykiírása "Általános szabályainak" megfelelően az egyes korcsoportokba tartozó tanulók. A csapat tagja az lehet, aki az adott iskolába a 2023/2024. tanév kezdetéig beiratkozott, s a verseny időpontjában az iskola tanulója.

* A **2023/2024. tanévi korcsoportok** a következők:
* I-II. kcs. 2013-ban vagy később születettek
* III-IV. kcs. 2009-ben vagy később születettek
* V-VI. kcs. 2005-ben vagy később születettek.
  + A 2004-ben született tanuló csak abban az esetben indulhat, ha az előző tanév zárásakor is az iskola tanulója volt és a 2023/2024. tanévben is az intézmény tanulója, amit az intézmény igazgatójának igazolni kell.
  + Amennyiben egy iskolának csak 8 évfolyama van (általános iskola esetében) és a felsős tanulója túllépte a megszabott életkori határt, annak a „leversenyzése” engedélyezett.
  + Fiatalabb versenyző indulhat az idősebbek között, amennyiben ugyanannak az iskolának a tanulója, azonban felversenyzés esetén a versenyző a saját korcsoportjába csapatversenyben nem versenyezhet vissza.
  + Egy iskola egy korcsoportban nemenként **legfeljebb 2 csapat**ot indíthat, de csak külön erőlistával. Ezen esetben körmérkőzéses rendszernél irányított sorsolást kell alkalmazni.
  + Lányok indulhatnak a fiúk között, de fordítva nem.

A csapatok összetétele:

* A **lánycsapatok** mindhárom kategóriában **3**, a **fiúcsapatok 4** táblásak. Valamennyi csapatban 1 fő tartalék szerepeltethető.
* Az erősorrenden alacsonyabb FIDE standard értékszámú versenyző csak akkor előzhet meg magasabb értékszámút, ha értékszámuk különbsége nem haladja meg a 150-et. Az értékszámmal nem rendelkező játékosok az 1000 FIDE értékszám alatti versenyzők után sorolhatók be, bármilyen sorrendben.
* A csapat összeállítása fordulónként változtatható, a játékosok sorrendjét azonban a leadott erősorrendnek megfelelően kell meghatározni.
* A mérkőzéseket csak akkor lehet megkezdeni, ha a játszmák legalább kétharmad része az ellenfelek kölcsönös jelenléte folytán ténylegesen létrejön. A versenybíróság azt a csapatot, amely hibájából mérkőzés elmarad, a további küzdelmektől eredményeivel együtt törölheti.

6. Nevezés: A nevezést elektronikus úton, a Magyar Diáksport Szövetség honlapján kialakított nevezési rendszerben kell megtenni. (Online nevezési felület: nevezes.diakolimpia.hu, vagy a diakolimpia.hu oldalról letölthető Diákolimpia applikáció) A nevezést kizárólag az érintett iskola alkalmazásában álló tanára készítheti el. Helyszíni nevezést nem fogadunk el! A nevezettek listája a fent említett nevezési felületen megtekinthető.

Nevezési határidő: **2024. február 24.**

**Nevezési díj** nincs**.**

A verseny helyszínén beérkezéskor a csapatoknak **erősorrendi ívet** (táblasorrendet) kell leadni, amelyen fel kell tüntetni a versenyzők FIDE Élő-pontszámát. A személyazonosságot a verseny helyszínén beérkezéskor a diákigazolvánnyal kell igazolni. Az orvosi igazolás megszerzése nem szükséges.

7. A verseny lebonyolítása: a versenyt a résztvevők számától függően 5 **fordulós svájci rendszer**ben bonyolítjuk versenyóra használattal, játszmajegyzési kötelezettség nélkül, a FIDE "rapid" versenyekre vonatkozó szabályainak alkalmazásával. A versenybíró kevés induló esetén (dupla) körmérkőzést is elrendelhet. A gondolkodási idő fordulónként és játékosonként **20-20 perc, plusz lépésenként 3-3 másodperc bónusz,** digitális sakkóra használatával. Az első forduló párosítása véletlenszerűen történik. A részvétel feltétele a digitális sakkórák használatának ismerete.

8. Helyezések eldöntése:

* A helyezések sorrendjét a mérkőzéseken elért játszmapontok összege határozza meg.
* Svájci rendszerű verseny holtversenye esetén elsősorban csapatgyőzelmi pontszámítás (győzelem 2 pont, döntetlen 1 pont), másodsorban Buchholz értékelés, harmadsorban az egymás elleni eredmény, végül a magasabb táblákon elért jobb eredmény dönt. Előzőek azonossága esetén az első táblások közötti armageddon villámparti dönt a továbbjutó helyről.
* Körmérkőzéses verseny holtversenye esetén elsősorban az egymás elleni eredmény, másodsorban a Berger-Sonneborn számítás, harmadsorban csapatgyőzelmi pontszámítás, végül a magasabb táblákon elért jobb eredmény dönt. Előzőek azonossága esetén az első táblások közötti armageddon villámparti dönt a továbbjutó helyről.
* A megyei verseny eredményének – és ezáltal a továbbjutók – meghatározásához a versenyen történő **megjelenés** abban az esetben is **kötelező**, amennyiben a nevezők száma nem haladja meg a továbbjutók számát.

9. Díjazás: Az 1-3. helyezett csapatok tagjai **érmet**, az 1-6. helyezett csapat **oklevelet** kap.

10. A koronavírussal kapcsolatos óvintézkedések

* A szervezők a verseny időpontjában aktuális járványügyi intézkedéseket alkalmazzák.

11. Egyéb rendelkezések:

* Amennyiben a továbbjutó csapat nem kíván a diákolimpia országos döntőjén indulni, az indulási szándékáról való lemondást az országos döntő nevezési határidejének lejárta előtt legalább egy héttel közölnie kell a Fejér Megyei Sakkszövetséggel. Ebben az esetben a megyei döntő következő helyén végzett csapat kérvényezheti az indulását az országos döntő rendezőjénél.
* Az itt nem szabályozott kérdésekben a diákolimpia országos versenykiírását és a Nemzetközi Sakkszövetség (FIDE) rapid versenyekre vonatkozó szabályait kell alkalmazni.
* A verseny rendezői fenntartják a jogot a versenykiírás módosítására, amennyiben az országos versenykiírás ezt szükségessé teszi.

***Fejér Megyei Sakkszövetség***